b'\n_START_ARTICLE_\nLontara\n_START_SECTION_\nRaida\n_START_PARAGRAPH_\nLontara ra\xc5\xa1tas, kaip ir dauguma kit\xc5\xb3 Malaj\xc5\xb3 salyno ra\xc5\xa1to sistem\xc5\xb3, kilo i\xc5\xa1 kavi ra\xc5\xa1to, paplitusio tarp salyno taut\xc5\xb3 apie XIII\xe2\x80\x93XIV a., Mad\xc5\xbeapahito imperijos laikais. Pietiniame Sulavesyje gyven\xc4\x99 tautos per ilg\xc4\x85 laik\xc4\x85 j\xc4\xaf pritaik\xc4\x97 savo kalboms ra\xc5\xa1yti, supaprastindami ra\xc5\xa1yb\xc4\x85 ir ra\xc5\xa1to \xc5\xbeenkl\xc5\xb3 skai\xc4\x8di\xc5\xb3._NEWLINE_Ra\xc5\xa1to sistema labiausiai suklest\xc4\x97jo ir buvo pla\xc4\x8diausiai naudojama Gova imperijos laikais suklest\xc4\x97jus makasar\xc5\xb3 ir bugi\xc5\xb3 kult\xc5\xabrai. \xc5\xa0iuo ra\xc5\xa1tu buvo ra\xc5\xa1oma valstyb\xc4\x97s literat\xc5\xabra, daromos sutartys, susira\xc5\xa1in\xc4\x97jama. \xc5\xa0iuo ra\xc5\xa1tu fiksuota literat\xc5\xabra taip pat vadinama lontara._NEWLINE_Po Govos sultonato kolonizacijos, vietos taut\xc5\xb3 tarpe paplito lotyn\xc5\xb3 ra\xc5\xa1tas, ta\xc4\x8diau lontara i\xc5\xa1liko kaip ceremoninis ra\xc5\xa1tas. Kai kur jis vis dar naudojamas ra\xc5\xa1yti lai\xc5\xa1kus.\n_START_SECTION_\nStrukt\xc5\xabra\n_START_PARAGRAPH_\nKaip ir kitos Brahmi \xc5\xa1eimos ra\xc5\xa1to sistemos, lontara yra abugida, t. y. pusiau skiemeninis ra\xc5\xa1tas, kur paprasti \xc5\xbeenklai rei\xc5\xa1kia skiemenis, sudarytus i\xc5\xa1 priebalsio ir balsio [a]: ka, ma, ta ir pan. Toki\xc5\xb3 pagrindini\xc5\xb3 skiemen\xc5\xb3 yra 23. Tarp j\xc5\xb3 yra ir skiemenys su dviem priebalsiais, pasitaikan\xc4\x8di\xc5\xb3 vietos kalbose, kaip, pvz., mpa, nca ir pan._NEWLINE_Tam, kad i\xc5\xa1reik\xc5\xa1ti skiemenis su kitais balsiais arba visai be balsio (tik priebals\xc4\xaf), prie priebalsini\xc5\xb3 skiemen\xc5\xb3 naudojami specifiniai diakritiniai \xc5\xbeenklai. Toki\xc5\xb3 \xc5\xbeenkl\xc5\xb3 lontara ra\xc5\xa1te yra 6. \xc4\xaedomu, kad nors kalboje egzistuoja ilgieji balsiai, kai kurie u\xc5\xbedari skiemenys, sudvigubinti priebalsiai, jiems i\xc5\xa1reik\xc5\xa1ti galimybi\xc5\xb3 n\xc4\x97ra. Pvz., skiemens [pa] grafema gali b\xc5\xabti tariama /pa/, /ppa/, /pa\xca\x94/, /ppa\xca\x94/, /pa\xc5\x8b/ arba /ppa\xc5\x8b/. \xc5\xa0i ra\xc5\xa1to savyb\xc4\x97 leido atsirasti savitai literat\xc5\xabrinei formai, savoti\xc5\xa1kam \xc5\xbeod\xc5\xbei\xc5\xb3 \xc5\xbeaismui.'